De urspringliche Andräkircha, oder d' Kircha vom Heiling Andreas, is oanst amoi znaxt am Blatzl - on da estlichn Eckn zur Draifoitigkaitsgoss - gstondn. De urspringlich gotische Kircha is zeascht untam Wolf Dietrich von Reitenau zuaram Reneissancebau umgstoitt und untam Erzbischof Diatrichstoa 1750 mid hochm Aufwond erneit umgstoitt und barockisirt worn. De Kircha is 1818 baim grossn Stodbrond bschädigt worn. De obbrende Kircha is noch vüi Diskussionan zwischn de Biaga mid storke gengsätzliche Hoitungan vuaoim zur Schoffung vo ner breadern Forstross 1861 im Auftrog vo da Stodvawoitung obtrong worn, wobei oanige Mauern in a neichs Biagahaus integriat worn san. Da Ruaf vo vüi Biaga noch am Neibau is oiwai lauder worn. Noch Pläne vo Josef Wessicken is d' neiche Kricha vom Stodbaumoasta Jakob Ceconi im neigotischm Stüi auf'm neich gschoffanen Blotz hinter de gschliffanen Bastain (da Blotz hod davur ois Kasernenglände deant) aufbaud worn. 1898 is de neiche Kircha mid iare 61 m hochn Tirm eihgweicht worn. Noch schware Bombmschädn im Zwoatn Wöidkriag is d' Kircha noch Pläne vom Michael Kurz wider aufbaud worn. Des originare Dascheinungsbüidl vo da Kircha im neigotischm Stüi is owa im Zug vom Wideraufbau freile valuan gonga.